ธปท.ปล่อยซอฟต์โลนวันแรก24,200ล้านบาท
ธปท.ปล่อยซอฟต์โลนวันแรก 8 แบงก์ วงเงิน 24,20 0ล้านบาท ให้แก่ลูกหนี้จำนวน 16,934 ราย
27 เม.ย. 2563

นายรณดล นุ่มนนท์ รองผู้ว่าการ ด้านเสถียรภาพสถาบันการเงิน ชี้แจงว่าวันนี้ ธปท. เปิดให้สถาบันการเงินยื่นคำขอซอฟต์โลนวงเงินรวม 500,000 ล้านบาท เป็นวันแรก เพื่อนำไปปล่อยให้ SMEs ใช้เสริมสภาพคล่องและรักษาการจ้างงาน พบว่ามีธนาคาร 8 แห่ง ยื่นคำขอรวม 24,200 ล้านบาท ให้แก่ลูกหนี้จำนวน 16,934 ราย ซึ่งสถาบันการเงินที่ยื่นเข้ามามากที่สุด คือ ธ.กรุงเทพ ธ.กรุงไทย และ ธนาคารเพื่้อการเกษตรและสหกรณ์การเกษตร (ธ.ก.ส.)
ในภาพรวมลูกหนี้ที่ได้รับความช่วยเหลือครั้งนี้ เป็น SMEs ขนาดเล็กที่มีวงเงินสินเชื่อไม่เกิน 20 ล้านบาท คิดเป็น 76% และเป็น SMEs ในต่างจังหวัด นอกเขตกรุงเทพและปริมณฑล 80% รวมทั้งเกือบครึ่งหนึ่งเป็น SMEs กลุ่มค้าปลีกค้าส่ง
ทั้งนี้ สถาบันการเงินที่ยังไม่ได้ยื่นคำขอส่วนใหญ่อยู่ระหว่างการพิจารณาอนุมัติสินเชื่อและคาดว่าจะยื่นคำขอเข้ามาในต้นสัปดาห์หน้า
สำหรับการให้ความช่วยเหลือลูกค้ารายย่อยตามมาตรการที่ออกไปในช่วงก่อนหน้า สถาบันการเงินให้ความช่วยเหลือลูกหนี้ไปแล้วกว่า 11 ล้านราย รวมยอดหนี้ทั้งสิ้น 3.7 ล้านล้านบาท ส่วนใหญ่เป็นสินเชื่อเพื่อที่อยู่อาศัย บัตรเครดิต และสินเชื่อส่วนบุคคล